‘บีฟิท’รอคำตอบผลศึกษาOSK
หุ้นแม่ลูก บีฟิท วิ่งนำข่าว OSK ศึกษาทรัพย์สินหนี้สิน บล.บีฟิท เสร็จแล้ว อยู่ระหว่างรอคำตอบ ซื้อไม่ซื้อ
21 ส.ค. 2554

หุ้นแม่ลูก บีฟิท วิ่งนำข่าว OSK ศึกษาทรัพย์สินหนี้สิน บล.บีฟิท เสร็จแล้ว อยู่ระหว่างรอคำตอบ ซื้อไม่ซื้อ
นายวรกิจ สร้างศรีวงศ์ รักษาการประธานเจ้าหน้าที่บริหาร บริษัทหลักทรัพย์ บีฟิท (BSEC) เปิดเผยว่า OSK Investment Bank Berhad, Malaysia หรือ OSK ได้เข้าตรวจสอบทรัพย์สินและหนี้สิน (ดิวดิลิเจนต์) ของ BSEC เสร็จเรียบร้อยแล้ว 
ขณะนี้อยู่ระหว่างการศึกษาแผน เพื่อให้บรรลุตามวัตถุประสงค์ของการทำแผนที่จะให้ได้มาซึ่งธุรกิจและทรัพย์สินของ BSEC จากผู้ถือหุ้นรายใหญ่
นายวรกิจ กล่าวว่า บริษัทไม่ได้กำหนดระยะเวลาที่กลุ่ม OSK ต้องตอบกลับผลการศึกษาดิวดิลิเจนต์ เนื่องจากในฐานะผู้ขายสินค้าต้องรอคำตอบกลับมา
“ตามมารยาท OSK ต้องตอบกลับมา ซึ่งใช้เวลาพอประมาณ เราไม่ได้กำหนดเวลาไว้ ทุกอย่างต้องรอคำตอบจากทางผู้ซื้อ” นายวรกิจ กล่าว
ผู้บริหาร กล่าวอีกว่า หลังจากที่ OSK ศึกษาฐานะ BSEC แล้ว ไม่ได้ขอเอกสารอะไรเพิ่มเติม หรือบอกรายละเอียดใดๆ ให้กับบริษัท อย่างไรก็ตาม ถ้าถึงระยะเวลาพอสมควร แต่ OSK ไม่ตอบผลการศึกษากลับมา คณะกรรมการจะมีเวลาพอสมควรในการพิจารณาผลการทำดิวดิลิเจนต์
สำหรับการซื้อขายหุ้น BSEC วันที่ 9 มี.ค. มีแรงเก็งกำไรเข้ามารับข่าวดังกล่าว ไล่ราคาหุ้นพุ่งขึ้นไป 2.32 บาท เพิ่มขึ้น 0.14 บาท และปิด 2.20 บาท เพิ่มขึ้น 0.02 บาท มูลค่า 11.44 ล้านบาท
เช่นเดียวกับหุ้นแม่ บริษัทเงินทุนหลักทรัพย์ กรุงเทพธนาทร (BFIT) ราคาขึ้นไปสูงสุดของวัน 6 บาท เพิ่มขึ้น 0.40 บาท ก่อนจะอ่อนตัวลงปิด 5.85 บาท เพิ่มขึ้น 0.25 บาท หรือ 4.46% ซื้อขายเบาบาง 4.07 ล้านบาท